Իվան Ալոնսո

**Իվան Ալոնսո** (, ), ուրուգվայցի ֆուտբոլիստ, հարձակվող:

## Կենսագրություն
Ալոնսոն ծնվել է Մոնտեվիդեոյում և ֆուտբոլային կարիերան սկսել է տեղի «Ռիվեր Փլեյթ» ակումբում։ Երկու մրցաշրջան հայրենիքում անցկացնելուց հետո որոշել է իր բախտը փորձել արտասահմանյան ակումբում և ընդունել է իսպանական «Ալավես» ակումբի առաջարկը։ Առաջին մրցաշրջանում եղել է պահեստային խաղացող, մասնակցել է Լա Լիգայի խաղերին, հիմնականում որպես փոխարինող, բայց այնուամենայնիվ խփել է ութ գոլ։ Նաև նշանակալի ներդրում է ունեցել իր թիմի ՈՒԵՖԱ-ի գավաթի խաղարկության հաջողության մեջ՝ մրցաշարի եզրափակչում գոլ խփելով «Լիվերպուլի» դեմ խաղում։ Ժամանակի ընթացքում հզոր հարձակողական զույգ է ձևավորել Խավի Մորենոյի հետ։ «Ալավեսի» կազմում խաղացել է ավելի քան 100 խաղ՝ բոլոր մրցաշարերում խփելով գրեթե 30 գոլ։

Չորս մրցաշրջանից հետո Ալոնսոն լքել է թիմը և միացել «Մուրսիային», որն այդ ժամանակ խաղում էր Սեգունդա Դիվիզիոնում: Իր մեկնարկային մրցաշրջանում խփել է11 գոլ՝ դառնալով թիմի լավագույն ռմբարկուն: 2006/07 մրցաշրջանում շարունակել է գոլային ոճը՝ 40 լիգայի խաղերում իր գոլերի քանակը հասցնելով 14-ի և օգնելով իր ակումբին հասնել Լա Լիգա: Սակայն հաջորդ մրցաշրջանում «Մուրսիան» վերադարձել է Երկրորդ դիվիզիոն, բայց նույնիսկ դրան չնայած՝ Ալոնսոն մնացել է թիմի լավագույն ռմբարկուն՝ խփելով 10 գոլ։

2009 թվականի հունվարին վերադարձել է Լա Լիգա՝ 2.4 միլիոն եվրոյի դիմաց միանալով «Էսպանյոլին»։ Նա իր տեղը գրավել է թիմի մեկնարկային կազմում՝ շնորհիվ Ռաուլ Տամուդոյի վնասվածքի։ Մրցաշրջանի ավարտից առաջ Ալոնսոն խփել է մի քանի կարևոր գոլ, այդ թվում՝ մեկը «Ալմերիայի» դեմ խաղում, որը Բարսելոնայի թիմին փրկել է Սեգունդա դիվիզիոն դուրս մնալուց:

2009 թվականի սեպտեմբերի 23-ին «Մալագայի» դեմ խաղում խփել է գոլ, որը օգնել է թիմին հաղթել 2:1 հաշվով: Հարձակվողը գոլը նվիրել է իր թիմակից Դանիել Խարկեին, որը մահացել է նախամրցաշրջանային մարզումների ժամանակ: 2010 թվականի հունվարին Պաբլո Օսվալդոյի՝ վարձավճարով ժամանման հետ մեկտեղ Ալոնսոն կորցրել է իր տեղը որպես մեկնարկային հարձակվող։ Չնայած դրան, Իվանը շարունակել է պայքարել մեկնարկային տեղի համար։ Ապրիլի 11-ին՝ իր ծննդյան օրվանից մեկ օր անց, «Ատլետիկոյի» դեմ խաղում ուրուգվայցի հարձակվողը գոլ է խփել Օսվալդոյի փոխարեն խաղադաշտ դուրս գալուց մեկ րոպե անց:

Իսպանիայում 11 տարի անցկացնելուց հետո Ալոնսոն որոշել է փոխել միջավայրը։ 2011 թվականի հունիսին պայմանագիր է կնքել մեքսիկական «Տոլուկա» ակումբի հետ։ Հուլիսի 23-ին «Էստուդիանտես Տեկոսի» դեմ խաղում նորամուտն է նշել Մեքսիկայի ֆուտբոլի առաջնությունում: Այդ նույն խաղում Իվանը խփել է առաջին գոլը «Տոլուկայի» կազմում։ Նոր թիմի հետ անցկացրած առաջին և միակ մրցաշրջանում Իվանը դարձել է Պրիմերայի լավագույն ռմբարկուն՝ խփելով 11 գոլ 2011 թվականին Ապերտուրայում և ևս 14 գոլ՝ 2012 թվականին Կլաուսուրայում։ Չնայած հարձակվողի ջանքերին՝ ակումբը զբաղեցրել է ընդամենը 12-րդ տեղը։ 2012 թվականի հուլիսի սկզբին Ալոնսոն լքել է «Տոլուկան» սրտի խնդիրների պատճառով և հետագայում հայտարարել է ֆուտբոլից հեռանալու մասին:

2013 թվականի սկզբին վերսկսել է կարիերան՝ ընդունելով «Նասիոնալի» հրավերը։ Մարտի 3-ին «Սերո Լարգոյի» դեմ խաղում նորամուտն է նշել իր նոր թիմի կազմում: Լիբերտադորեսի գավաթի խաղարկությունում՝ Բարսելոնայի «Գուայակիլի» և իր նախկին ակումբի՝ «Տոլուկանյի» դեմ խաղում Իվանը խփել է երեք գոլ։ 2014/15 մրցաշրջանի ավարտին Ալոնսոն El Observador-ի կողմից ճանաչվել է Ուրուգվայի առաջնության լավագույն խաղացող:

2016 թվականի սկզբին ազատ գործակալի կարգավիճակով տեղափոխվել է արգենտինական «Ռիվեր Փլեյթ»։ Փետրվարի 8-ին «Քիլմեսի» դեմ խաղում նորամուտն է նշել արգենտինական Պրիմերայում՝ երկրորդ խաղակեսում փոխարինելով Գոնսալո Մարտինեսին: Մեկ շաբաթ անց «Բելգրանոյի» դեմ խաղում խփել է առաջին գոլը «Ռիվեր Փլեյթի» կազմում: Լիբերտանդերեսի գավաթի բրազիլական «Սան Պաուլոյի» և վենեսուելական «Տրուխիլյանոսի»  դեմ խաղում դարձել է երեք գոլի հեղինակ:

## Անձնական կյանք
Իվանի եղբայրը՝ Մատիասը, և զարմիկը՝ Դիեգոն, նույնպես պրոֆեսիոնալ ֆուտբոլիստներ են։

## Նվաճումներ
**Թիմ**

**Ալավես**

* ՈՒԵՖԱ-ի գավաթ՝ 2000/2001

**Անհատական**

«**Տոլուկա»**

* 2011 թվականի Ապերտուրայի լավագույն ռմբարկու՝ 11 գոլ
* 2012 թվականի Կլաուսուրայի լավագույն ռմբարկու՝ 14 գոլ

**Ազգային**

* Ուրուգվայի առաջնության 2014/15 մրցաշրջանի լավագույն ռմբարկու՝ 23 գոլ
* Ուրուգվայի առաջնության 2014/15 մրցաշրջանի լավագույն խաղացող

## Ծանոթագրություններ

## Արտաքին հղումներ
* Профиль на сайте ФК «Эспаньол»

Կատեգորիա:Դեպորտիվո Ալավեսի ֆուտբոլիստներ
Կատեգորիա:Լա Լիգայի ֆուտբոլիստներ
Կատեգորիա:Նասիոնալ Մոնտեվիդեոյի ֆուտբոլիստներ
Կատեգորիա:Ռեալ Մուրսիայի ֆուտբոլիստներ
Կատեգորիա:Ռիվեր Փլեյթի ֆուտբոլիստներ
Կատեգորիա:Ֆուտբոլի հարձակվողներ